Ebolaepidemien sprer seg - minst fire døde i Sierra Leone
For første gang bekrefter myndighetene i det vestafrikanske landet at det dødelige viruset som brøt ut i Guinea også har spredd seg til nabolandet, ifølge BBC. Minst 174 døde Minst fire personer skal ifølge BBC ha mistet livet som følge av viruset, deriblant en helsearbeider. Dødsfallene skal ha skjedd i løpet av de siste tre-fire dagene. Flere av tilfellene ble meldt inn fra deler av landet som grenser til Guinea, hvor viruset først ble oppdaget. Til sammen er det meldt inn over 250 tilfeller av viruset og minst 174 dødsfall de siste seks månedene, ifølge Verdens Helseorganisasjon. Guineas president Alpha Conde erklærte i april helsekrise i landet, og Leger Uten Grenser har tidligere uttalt at ebolaepidemien er «uten sidestykke». Dødelig virus Det fins i dag ingen kjent behandlingsmetode for ebolaviruset, som ifølge Verdens helseorganisasjon tar livet av opptil 90 prosent av dem som blir smittet. Til dels svært fattige afrikanske land med svakt utbygde helsetjenester står dårlig rustet til å møte trusselen fra sykdommen. Ebola fører i sykdommens akutte fase til oppkast, diaré og blødninger. Viruset ble først påvist i Kongo i 1976 og landet har siden hatt åtte utbrudd.
Myndighetene frykter at den dødelige ebolaepidemien ikke er under kontroll etter at fire personer er bekreftet døde i Sierra Leone.